CELEX: 32017R0787
Language: da
Date: 2017-05-08 00:00:00
Title: Kommissionens gennemførelsesforordning (EU) 2017/787 af 8. maj 2017 fastsættelse af en bevarelsesmæssig mindstereferencestørrelse for spidstandet blankesten i det nordøstlige Atlanterhav

9.5.2017   
            
            
               DA
            
            
               Den Europæiske Unions Tidende
            
            
               L 119/4
            
         KOMMISSIONENS GENNEMFØRELSESFORORDNING (EU) 2017/787
   af 8. maj 2017
   fastsættelse af en bevarelsesmæssig mindstereferencestørrelse for spidstandet blankesten i det nordøstlige Atlanterhav
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer (1), særlig artikel 45, stk. 1, og
   ud fra følgende betragtninger:
   
               (1)
            
            
               Europa-Parlamentets og Rådets forordning (EU) nr. 1380/2013 (2) fastsætter foranstaltninger til bevarelse og bæredygtig udnyttelse af havets biologiske ressourcer, herunder bl.a. bevarelsesmæssige mindstereferencestørrelser, defineret som den størrelse af en levende marin akvatisk art, under hensyntagen til modenhed, hvorunder der gælder begrænsninger eller incitamenter, som har til formål at undgå fangst gennem fiskeri.
            
         
               (2)
            
            
               I henhold til artikel 2, stk. 2, i forordning (EU) nr. 1380/2013 er målet for den fælles fiskeripolitik at sikre, at udnyttelsen af havets levende biologiske ressourcer genopretter og opretholder populationer af de befiskede arter på niveauer, der kan give maksimalt bæredygtigt udbytte.
            
         
               (3)
            
            
               I artikel 45, stk. 1, i forordning (EF) nr. 850/98 fastsættes det, at hvis et øjeblikkeligt indgreb er påkrævet, for at bestande af marine organismer kan bevares, kan Kommissionen ud over bestemmelserne i forordningen eller som undtagelse fra disse vedtage nødvendige foranstaltninger. I bilag XII til samme forordning fastsættes bevarelsesmæssige mindstereferencestørrelser for marine organismer. I øjeblikket indeholder dette bilag ikke en bevarelsesmæssig mindstereferencestørrelse for spidstandet blankesten (Pagellus bogaraveo).
            
         
               (4)
            
            
               Spidstandet blankesten er en dybhavsart, der forekommer i det nordøstlige Atlanterhav; arten har en lang levetid, bliver sent kønsmoden, vokser langsomt, har en lav reproduktionsrate, og er sårbar over for udnyttelse. Data fra mærkningsforanstaltninger viser, at bestandene af spidstandet blankesten er spredt over et stort område, der strækker sig over både Middelhavet og Atlanterhavet. Af biologiske og forvaltningsmæssige grunde går Det Internationale Havundersøgelsesråd (ICES) ud fra, at der i det nordøstlige Atlanterhav er tre forskellige grupper af denne population, nemlig i: a) ICES-underområde VI, VII og VIII, b) ICES-underområde IX og tilstødende områder, og c) ICES-underområde X (Azorerne).
            
         
               (5)
            
            
               Ifølge den seneste rådgivning fra ICES fra juni 2016 vedrørende spidstandet blankesten (i det følgende benævnt den seneste ICES-rådgivning) (3) i ICES-underområde VI, VII og VIII er bestanden alvorligt nedfisket, og for første gang anbefales det at fastsætte de samlede tilladte fangstmængder (TAC) til nul. ICES anfører, at fangsterne af spidstandet blankesten i ICES-underområde VI, VII og VIII er på 1-2 % af niveauet i 1960'erne og 1970'erne. På grundlag af resultaterne af de tre bundtrawlsundersøgelser i Frankrig, Spanien og Irland i forbindelse med overvågning af dette fiskeri rapporterer ICES, at der sjældent fanges spidstandet blankesten i løbet af de videnskabelige undersøgelser, hvilket underbygger den vurdering, at bestandens gydebiomasse er meget lav. ICES anbefaler derfor at gøre alt, hvad der er muligt, for at reducere dødeligheden, så bestandene kan genopbygges (3). Desuden understreger ICES, at det er vigtigt hurtigt at gennemføre forvaltningsforanstaltninger til beskyttelse af ungfisk, navnlig ved at fastsætte en mindstereferencestørrelse for landede fisk for at undgå fangst af små fisk.
            
         
               (6)
            
            
               Ifølge den seneste ICES-rådgivning vedrørende spidstandet blankesten i ICES-underområde IX anbefales det at reducere fangsterne med 13 % i 2017 og med yderligere 14 % i 2018 (4). ICES konstaterer, at fangsterne er forblevet mærkbart under den samlede tilladte fangstmængde siden 2009 og er faldet fra 718 ton i 2009 til 152 ton i 2015 (5). Endvidere bemærker ICES, at bestandenes udbredelsesområde rækker ud over underområde IX, og at fangststatistikkerne er ufuldstændige.
            
         
               (7)
            
            
               Ifølge den seneste ICES-rådgivning vedrørende spidstandet blankesten i ICES-underområde IX anbefales det at reducere fangsterne med 12 % i 2017 og med yderligere 12 % i 2018. I ICES-underområde X har fangsterne af spidstandet blankesten ligget på omkring to tredjedele af niveauet i 2009 og de foregående år. I april 2015 bemærkede Den Videnskabelige, Tekniske og Økonomiske Komité for Fiskeri (STECF), at både fangsterne af spidstandet blankesten og fangsten pr. indsatsenhed er faldet i de senere år, hvilket betyder, at den biomasse af spidstandet blankesten, der kan fiskes, også er faldet; dette viser at de nuværende foranstaltninger ikke har været tilstrækkeligt effektive til at forhindre en sådan nedgang.
            
         
               (8)
            
            
               ICES anbefaler, at der etableres en forvaltningsplan for hele bestandens udbredelsesområde, som også omfatter tilstødende CECAF-områder (Komitéen for Fiskeriet i det Østlige Centrale Atlanterhav) og GFCM-områder (Den Almindelige Kommission for Fiskeri i Middelhavet), især i betragtning af, at betydelige fangster af bestandene i område IX tages i tilstødende områder, der ikke er reguleret af den nuværende TAC, og hvor der savnes oplysninger om bestandene. ICES anbefaler, at der gennemføres forvaltningsforanstaltninger, der sikrer en afbalanceret udnyttelse af henholdsvis yngre og ældre fisk, hvilket kan opnås ved at fastsætte en mindstereferencestørrelse for landede fisk.
            
         
               (9)
            
            
               Den seneste udvikling som skitseret ovenfor viser, at den voldsomme udnyttelse af spidstandet blankesten som følge af overfiskning og manglende forvaltningsforanstaltninger har ført til, at bestanden i ICES-underområde VI, VII og VIII er alvorligt nedfisket, og at bestanden i ICES-underområde IX og X er faldet til et lavt niveau.
            
         
               (10)
            
            
               Der er således tydelige tegn på, at bestandene af spidstandet blankesten i det nordøstlige Atlanterhav er overudnyttet, og at der er risiko for et sammenbrud i alle områder, hvis der ikke straks træffes foranstaltninger til beskyttelses af ungfisk.
            
         
               (11)
            
            
               De midler, som Unionen hidtil har benyttet til at reducere dødeligheden i bestandene af spidstandet blankesten, omfatter anvendelse af TAC'er siden 2003 samt indførelse af en bevarelsesmæssig mindstereferencestørrelse på 33 cm for Middelhavet i medfør af Rådets forordning (EF) nr. 1967/2006 (6) om forvaltningsforanstaltninger til bæredygtig udnyttelse af fiskeressourcerne i Middelhavet baseret på videnskabelig rådgivning (7). Forordning (EF) nr. 850/98, hvori der fastsættes bevarelsesmæssige mindstereferencestørrelser for visse marine organismer i andre områder, herunder Atlanterhavet, indeholder ikke nogen mindstereferencestørrelse for spidstandet blankesten i Atlanterhavet.
            
         
               (12)
            
            
               Ifølge videnskabelig rådgivning bliver spidstandet blankesten i Atlanterhavet i område VI, VII, VIII, IX og X kønsmoden i en størrelse af 33-36 cm. Ved bedømmelsen af foranstaltningens forholdsmæssighed og navnlig ved afgørelsen af, om der bør gælde en mindstereferencestørrelse på 33 cm for bestanden, har Kommissionen undersøgt den videnskabelige rådgivning og taget hensyn til behovet for overensstemmelse med den fælles fiskeripolitik og målet om gradvist at eliminere udsmid. Den videnskabelige rådgivning viser, at 75 % af hanfiskebestanden og 25 % af hunfiskebestanden af spidstandet blankesten er kønsmodne i en størrelse af 33 cm (8). Derfor er 33 cm den størrelse, der skal til, for at spidstandet blankesten kan forplante sig og bidrage til en genopbygning af bestanden. Desuden ville en mindstereferencestørrelse på 36 cm medføre udsmid af spidstandet blankesten og ville derfor ikke være i overensstemmelse med det mål gradvis at eliminere udsmid.
            
         
               (13)
            
            
               Endvidere gælder der i dag en mindstereferencestørrelse for spidstandet blankesten på 33 cm i Middelhavet. Da spidstandet blankesten lever i et område, der strækker sig fra Middelhavet til det nordøstlige Atlanterhav, er det nødvendigt at fastsætte samme beskyttelsesniveau for hele bestandens udbredelsesområde, for at foranstaltningerne kan være effektive. Dette vil også forhindre fejlrapportering. Tilladelse til fangst og landing af spidstandet blankesten, der er mindre end 33 cm, skader artens reproduktionsevne og udgør derfor en alvorlig trussel mod bevarelsen af bestandene i det nordøstlige Atlanterhav.
            
         
               (14)
            
            
               Foranstaltningerne i denne forordning vedrører bevarelse af fiskebestande, der er i fare for at blive nedfisket. De tager sigte på at undgå overudnyttelse af bestandene af spidstandet blankesten og på at genopbygge disse bestande, så de kommer til at ligge inden for sikre biologiske grænser. Fastsættelsen af en mindstereferencestørrelse på 33 cm for disse bestande gælder både for EU-fiskevarer og importerede fiskevarer uanset deres oprindelse. Endvidere vil foranstaltningerne blive gennemført sammen med andre af Unionens bevarelsesforanstaltninger, der har til formål at løse lignende problemer, herunder Rådets forordning (EU) nr. 1367/2014 (9).
            
         
               (15)
            
            
               Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —
            
         VEDTAGET DENNE FORORDNING:
   Artikel 1
   Med henblik på anvendelsen af forordning (EF) nr. 850/98 og som supplement til forordningens bilag XII fastsættes der en bevarelsesmæssig mindstereferencestørrelse på 33 cm for spidstandet blankesten (Pagellus bogaraveo) i region 1-5, jf. artikel 2 i nævnte forordning.
   Artikel 2
   Inden udgangen af 2018 vurderer Kommissionen, om de foranstaltninger, som indføres ved denne forordning, stadig er nødvendige.
   Artikel 3
   Denne forordning træder i kraft på tredjedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 8. maj 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EFT L 125 af 27.4.1998, s. 1.
   
      (2)  Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).
   
      (3)  ICES-rådgivning af 3. juni 2016, 9.3.43 spidstandet blankesten i underområde 6, 7 og 8.
   
      (4)  ICES-rådgivning af 3. juni 2016, 9.3.41 spidstandet blankested i underområde 9.
   
      (5)  2016-rapport fra ICES WGDEEP, s. 535.
   
      (6)  Rådets forordning (EF) nr. 1967/2006 af 21. december 2006 om forvaltningsforanstaltninger til bæredygtig udnyttelse af fiskeressourcerne i Middelhavet, om ændring af forordning (EØF) nr. 2847/93 og om ophævelse af forordning (EF) nr. 1626/94 (EUT L 409 af 30.12.2006, s. 11).
   
      (7)  SEC(2002) 888 (Bruxelles, 16.8.2002, rapport fra ad hoc-gruppen om evaluering af genopretningsplaner i Andalusien og Sicilien) og SEC(2004) 772, s. 406).
   
      (8)  Rapport fra STECF, 16-09 — Red seabream_JRC101980, Minimum conservation size for Red Seabream (Pagellus bogaraveo), side 9, afsnit 5, 6 og 7.
   
      (9)  Rådets forordning (EU) nr. 1367/2014 af 15. december 2014 om fastsættelse af EU-fiskerfartøjers fiskerimuligheder for visse dybhavsbestande for 2015 og 2016 (EUT L 366 af 20.12.2014, s. 1).